b'\n_START_ARTICLE_\nHP-41\n_START_PARAGRAPH_\nHP-41 je bila vrsta programabilnih, raz\xc5\xa1irljivih, znanstvenih kalkulatorjev (\xc5\xbeepnih ra\xc4\x8dunalnikov, ra\xc4\x8dunal) z obrnjenim poljskim zapisom (RPN) podjetja Hewlett-Packard (HP), izdelanih med letoma 1979 in 1989. Izvirni model HP-41C (s kodnim imenom \xc2\xbbCoconut\xc2\xab\xc2\xa0(Kokosov oreh)) je bil prvi svoje vrste in je bil sposoben prikazovati alfanumeri\xc4\x8dne znake. Kasneje sta imela modela HP-41CV (\xc2\xbbSilverbird\xc2\xab) in HP-41CX (\xc2\xbbHoneynut\xc2\xab/\xc2\xbbHalfnut\xc2\xab) \xc5\xa1e ve\xc4\x8d pomnilnika in funkcij. Obstajal je \xc5\xa1e model, imenovan HP-41CY TURBO, vendar je bil, v glavnem pomnilni\xc5\xa1ko, dopolnjen mimo vedenja HP._NEWLINE_HP-41C je HP za\xc4\x8del izdelovati dve leti za podobnim ra\xc4\x8dunalom TI-58 C podjetja Texas Instruments.\n_START_SECTION_\n\xc2\xbbRevolucija\xc2\xab\xc2\xa0alfanumeri\xc4\x8dnega prikaza\n_START_PARAGRAPH_\nAlfanumeri\xc4\x8dni zaslon na teko\xc4\x8de kristale HP-41C je olaj\xc5\xa1al delo z ra\xc4\x8dunalom. Delo je bilo za svoj \xc4\x8das prijaznej\xc5\xa1e in ra\xc4\x8dunalo je omogo\xc4\x8dalo raz\xc5\xa1irljivost tipkovnice. Z uporabo alfanumeri\xc4\x8dnih znakov je lahko uporabnik la\xc5\xbeje videl kaj se dogaja. Ra\xc4\x8dunalo je lahko prikazovalo pomembna sporo\xc4\x8dila o napakah (\xc2\xbbDELJENJE Z NIC\xc2\xab), namesto enostavnega utripanja ni\xc4\x8dle. Uporabnik je lahko vna\xc5\xa1al argumente (\xc2\xbbVNESI POLMER\xc2\xab), namesto prikazovanja vpra\xc5\xa1aja._NEWLINE_Zgodnej\xc5\xa1a ra\xc4\x8dunala so za vsako razpolo\xc5\xbeljivo funkcijo potrebovali tipko ali kombinacijo tipk. HP-67 je imel tri dvi\xc5\xbene (shift) tipke, konkuren\xc4\x8dna ra\xc4\x8dunala podjetja Texas Instruments so imela dve (2nd in INV) in prek 50 tipk. HP-41C je imel dokaj majhno tipkovnico in le eno dvi\xc5\xbeno zlatorumeno tipko f, omogo\xc4\x8dal pa je ve\xc4\x8d sto funkcij. Vsaka funkcija, ki ni bila dodeljena tipki, se je lahko zagnala prek tipke XEQ (izgovori EXEQTE \xe2\x80\x94 \xc2\xbbexecute\xc2\xab, izvr\xc5\xa1i), njeno celo ime pa je bilo, na primer, XEQ FACT za fakulteto._NEWLINE_Ra\xc4\x8dunalo je lahko delalo v posebnem uporabni\xc5\xa1kem na\xc4\x8dinu, kjer je lahko uporabnik dodelil poljubno funkcijo katerikoli tipki, \xc4\x8de mu tovarni\xc5\xa1ka nastavitev ni odgovarjala. V ta namen je imel HP-41C dodatne posebne prazne predloge za tipkovnico. Te so bile plasti\xc4\x8dne z luknjami za tipke in nanje je lahko uporabnik nalepil ali zapisal svoje dodelitve. Hewlett-Packard je celo prodal ra\xc4\x8dunalo, ki je bilo povsem brez oznak in so ga uporabljali le za posebne namene._NEWLINE_Alfanumeri\xc4\x8dni zaslon je zelo poenostavil urejanje programov, ker so se imena funkcij izpisala v celoti. Ra\xc4\x8dunala s samimi numeri\xc4\x8dnimi znaki so prikazovala programske korake kot seznam \xc5\xa1tevilk, kjer je bila vsaka \xc5\xa1tevilka zvezana s tipko na tipkovnici. Branje funkcij je bilo tako prepu\xc5\xa1\xc4\x8deno uporabniku samemu, saj je moral za kode gledati v priro\xc4\x8dnik. Poleg tega si je moral uporabnik zapomniti kode funkcij posebej od \xc5\xa1tevilskih konstant v izpisu programa. To pomanjkljivost so uporabniki zgodnej\xc5\xa1ih ra\xc4\x8dunal nadome\xc5\xa1\xc4\x8dali z dobrim spominom, saj so znali nekateri dobri programerji njihove kode na pamet._NEWLINE_HP-41C je prikazoval vsak znak v obliki, ki je vsebovala 14 odsekov. Te odseke je ra\xc4\x8dunalo uga\xc5\xa1alo in pri\xc5\xbeigalo. Tak zaslon se je imenoval zaslon s \xc5\xa1tirinajstimi odseki in je bil podoben bolj splo\xc5\xa1nej\xc5\xa1im zaslonom s sedmimi odseki. HP-41C je uporabljal zaslon LCD namesto povsod navzo\xc4\x8dih zaslonov LED in s tem je tudi zmanj\xc5\xa1al porabo energije._NEWLINE_\xc4\x8ceprav je to omogo\xc4\x8dalo zaslonu prikazovanje velikih \xc4\x8drk, \xc5\xa1tevilk in nekaterih znakov za lo\xc4\x8dila, so se morali nekateri modeli obra\xc4\x8dati, da so lahko, na primer lo\xc4\x8dili S od 5. Male \xc4\x8drke niso bile berljive. HP je omogo\xc4\x8dal prikazovanje le malih \xc4\x8drk od a do e. Tekmec HP-ja Sharp je v svoj model PC-1211 vgradil to\xc4\x8dkovno matriko s 5\xc3\x977 to\xc4\x8dkami in to ra\xc4\x8dunalo je prikazovalo znake v na\xc4\x8delu, tako kot jih vidimo danes na ra\xc4\x8dunalni\xc5\xa1kih zaslonih in v bistvu tudi na zaslonih LCD razli\xc4\x8dnih vgrajenih sistemov. To je kasneje uporabil tudi HP v svojem dlan\xc4\x8dniku HP-71.\n_START_SECTION_\nRaz\xc5\xa1irljivost\n_START_PARAGRAPH_\nNabor funkcij kalkulatorja se je lahko raz\xc5\xa1iril z dodajanjem modulov na zgornji strani. Na razpolago so bile \xc5\xa1tiri re\xc5\xbee, kamor je bilo dodati ve\xc4\x8d pomnilnika, preprogramirane modula, ki so vsebovali programe s podro\xc4\x8dja tehnike, geodezije, fizike, matematike, finan\xc4\x8dni\xc5\xa1tva, iger ipd. Raz\xc5\xa1iritve strojne opreme so vklju\xc4\x8devale: termi\xc4\x8dni tiskalnik, bralnik magnetnih kartic, ki je bil prek programske opreme zdru\xc5\xbeljiv s tistim pri HP-67 in bralnik kod._NEWLINE_Modul Interface Loop (HP-IL) je omogo\xc4\x8dal povezavo \xc5\xa1e ve\xc4\x8d zunanjih naprav: velikih tiskalnikov, predvajalnika mikrokaset, pogonov 3\xc2\xbd" disket, komunikacijskih vmesnikov RS-232, vmesnikov video zaslonov itd. HP-IL je bil zdru\xc5\xbeljiv tudi z ra\xc4\x8dunalniki HP-71B, HP-75 in HP-110.'